Vi tror på Skaun

Skaun Høyres program 2023-2027

Høyre tror på et samfunn som bygges nedenfra. Det betyr et samfunn hvor individet og de

små fellesskap er utgangspunktet for all poltikk. Individets friheter og poltikkens grenser er

sentrale verdier for Høyre. I kombinasjon med gode velferdsordninger og solide fellesskap,

er disse veien til et godt samfunn.

Vi tror på Skaun

Skaun er en kommune som har hatt høy folketallsvekst og et høyt investeringsnivå̊ de siste

årene. Prognoser tyder på at dette ikke skal, eller kan, fortsette. Folketallsveksten vil

flate ut, og som et naturlig resultat av det, vil det også bli strammere tider for kommunen

rent økonomisk. Det grønne skiftet, den økende andelen eldre og det høye gjeldsnivået er de

tre hovedutfordringene kommunen møter både økonomisk, administrativt og politisk. For

Skaun Høyre er grønn omstilling, det aldersvennlige samfunn og trygg økonomisk styring det

viktigste vi går til valg på.

Skaun Høyre vil:

• Bygge alle nye kommunale bygg som energipositive

• Lage en strategi for et aldersvennlig Skaun

• Innføre en kommunal ABE-reform eller modell fra Solberg-regjeringen

Skole

Et godt samfunn avhenger av en god skole. For grunnskolen er det helt

sentralt at elevene rustes for å kunne gjennomføre videregående opplæring, og senere

lykkes i arbeidslivet. For å sikre dette er lese-, skrive- og regneferdigheter helt sentralt.

Videre skal barn og unge i «Skaunaskolen» oppleve et trygt og godt skolemiljø. Elevene skal

oppleve en skole som legger til rette for mestring gjennom muligheter til å utfolde seg på

eget nivå i en skole som stiller krav til elevene. Å stille krav er å bry seg. For å oppnå

dette kreves robuste skoler og gode elevtall. Skolen i Skaun skal også bygge sterke individer.

For å oppnå dette kreves det en solid skolehelsetjeneste og styrking av seksualundervisningen. For Skaun Høyre står rustingen av elever mot videregående opplæring og arbeidslivet, det gode

skolemiljø, gode lærere og en skole som stiller krav som de sentrale verdiene i

skolepolitikken.

Skaun Høyre vil:

• Bygge nytt oppvekstsenter på Venn

• Opprette et kommunalt elevråd for å sikre elevers medvirkning i viktige skolesaker i

kommunen

• Bruke skolen som arena for integrering gjennom tettere samarbeid mellom skolene,

flyktningetjenesten, frivilligheten og voksenopplæringen

• Styrke samarbeidet mellom skolene i overgangen mellom barneskolen og

ungdomsskolen

• Innføre et prøveprosjekt med delvis digital skolehelsetjeneste

• Innføre Æ E MÆ-modellen i Skaun kommune

• Utvide PRYO-ordningen fra 3 til 5 dager

• Vurdere å endre skolestrukturen i Skaun

• Opprette egne stillinger øremerket lese- skrive- og regnevansker i grunnskolen

Barnehage

En god barnehage er sentralt for å sikre både gode oppvekstsvilkår og et godt familieliv.

Barnehagen skal legge til rette for at barna er klare for skolestart, samt at barna gjennom lek

og moro har en fin barndom. Viktigheten av at alle sikres en barnehageplass er helt sentral. I

Skaun har vi full barnehagedekning, og dette er det svært viktig å opprettholde. For Skaun

Høyre står det sentralt at barnehagene skal være store nok til å sikre et godt miljø, samt at

de fortrinnsvis skal ligge nær foreldrenes bosted.

Skaun Høyre vil:

• Jobbe for løpende barnehageopptak i Skaun

• Sikre ny barnehage på Venn for Venn og Jåren/Råbygda

• Være positiv til private barnehager i Skaun, både i drift og ved etablering

• Vurdere å endre barnehagestrukturen i Skaun

Oppvekst

Vel så viktig som gode skoler og barnehager, er likevel en gjennomgående god oppvekst. En

bo-kommune som Skaun skal ha som mål å være landets beste oppvekstkommune. For å

oppnå̊ en slik målsetning, kreves et bedre fritidstilbud, bedre mobilitet og tanke om

oppvekst som helhetlig, ikke stykkevis og delt. I tillegg kreves tilrettelegging for at alle,

uavhengig av inntekt, kan delta i fritidsaktiviteter. For Skaun Høyre står tanken om Skaun

som landets beste oppvekstkommune for oss som det fremste målet i oppvekstpolitikken.

Skaun Høyre vil:

• Vedta ny oppvekststrategi innen sommeren 2025

• Styrke ungdomsrådet gjennom å sette av en årlig pott til rådets disposisjon

• Opprette et oppvekst-fond med søkbare midler for tiltak som kan bedre

oppvekstmiljøet i Skaun

• Legge til rette for nye tiltak innen bestillingstransport i samarbeid med

fylkeskommunen

• Innføre en BUA-ordning i Skaun

• Opprette en årlig pott for lag og foreninger for å sikre deltakelse i fritidsaktiviteter

Det aldersvennlige samfunn

Den aldrende befolkningen fordrer en mer effektiv, og bedre organisert kommune. Det

fordrer også gode tiltak for å sikre verdige og meningsfulle liv for våre eldre. Ivaretakelsen av

våre eldre er en sentral oppgave for kommunen. Spesielt viktig er det å se på de eldre som

en ressurs, og en kunnskapsbank som er til stor verdi for samfunnet. For Skaun Høyre er det

sentralt å sikre et aldersvennlig Skaun, hvor de eldres valgfrihet og kvalitet i tjenestene skal

stå sentralt.

Skaun Høyre vil:

• Lage en strategi for et aldersvennlig Skaun

• Starte arbeidet med utbedring og utbygging av Rossvollheimen

• Samarbeide med pensjonistforeningene for å kartlegge behovet for digital hjemmehjelp, til hjelp for å motvirke digitalt utenforskap

• Lage en matstrategi for Rossvollheimen og hjemmetjenesten for å sikre gode

matopplevelser

• Jobbe for mer kontakt mellom yngre og eldre i kommunen

• Ta Skaun inn i «Program for folkehelsearbeid i Trøndelag»

• Arbeide for fritt brukervalg i helse- og omsorgstjenestene

• Avholde en årlig generasjonskonferanse i samarbeid med nabokommunene

• Styrke eldrerådet for å sikre brukermedvirkningen

• La alle gode krefter hjelpe til i arbeidet for et aldersvennlig samfunn

Klima, miljø og energi

Klima- og energikrisen er global, men den er også lokal. Det er alles ansvar å kutte i egne

utslipp, og egen energibruk. Skaun har ikke de største utslippene, men behovet for kutt er

likevel prekært. Dersom en skal kutte, er kunnskap en nøkkelfaktor. Det behøves derfor et

klimaregnskap i Skaun kommune. Videre behøves det også målrettede tiltak for å sikre et

bedre miljø, her må kommunen bruke sin innkjøpsmakt. For Skaun Høyre vil klima,

miljø og energi være et prioritert område i den kommende perioden.

Skaun Høyre vil:

• Stille strengere krav til klima- og miljø i anbudsprosesser, herunder forby

engangsartikler i plast på kommunale byggeplasser i Skaun

• Lage et klimaregnskap for Skaun kommune

• Bygge alle nye kommunale bygg som energipositive

• Redusere matsvinnet i kommunale enheter med 50%

• Sikre nullutslippskjøretøyer der det er hensiktsmessig

• Jobbe for at det skal bygges solceller på alle eksisterende kommunale bygg

Administrasjon, drift og forvaltning

De ansatte i kommunen står på hver dag for bedre tjenester for innbyggerne. Skaun er likevel avhengig av å effektivisere i administrasjonen for å kunne prioritere en større andel av midlene til tjenesteytelse. Driften av kommunen må også tilpasses tidene som kommer, både når det gjelder utgifter og utslipp.

For Skaun Høyre er det derfor viktig at administrasjonen effektiviseres, og at driften tilpasses

tidene som kommer.

Skaun Høyre vil:

• Redusere stillingsprosenten til varaordfører til 30%

• Sikre nullutslippskjøretøyer der det er hensiktsmessig

• Tillate økt bruk av hjemmekontor for kommunens ansatte, basert på frivillighet

• Innføre «Innbyggernes spørretime» i kommunestyret

• Lage et klimaregnskap for Skaun kommune

• Utrede muligheten for sammenslåing av Skaun med én eller flere nabokommuner

Næring

Skaun skal være en attraktiv plass for lokalisering av næringsvirksomhet. Det krever en ja-holdning

hos politikere og administrasjon, og det krever at Skaun aktivt markedsfører seg

som en god lokasjon, samt at kommunen legger til rette for etablering gjennom å redusere

skatter og avgifter. Behovet for økte inntekter for kommunen fordrer også at større

næringsetableringer skjer i Skaun. For Skaun Høyre er ja-holdningen helt

sentral, og med den følger et klart ønske om å sikre næringsvekst i Skaun.

Skaun Høyre vil:

• Kutte i skatte- og avgiftsnivået for å legge til rette for næringsetableringer

• Markedsføre Skaun som næringslokasjon gjennom aktivt arbeid opp mot

næringsforeninger og næringskonferanser

• Ta Skaun inn som medeier i Trøndelags Europakontor

• Ha en aktiv ja-holdning til næringsetableringer i kommunen

• Være positiv til utbygging av industrihavn i Furuvika, gitt at situasjonen rundt trafikk- og grunnforhold er avklart

• Sikre et godt samarbeid med dagens næringsliv gjennom næringsforeningen og

næringsrådet

Kultur, idrett og frivillighet

Kulturen er et sentralt element i Skaun-samfunnet. Skaun er langt fremme når det gjelder

kultur, og dette er et bilde på mange års godt arbeid. I Idretten i Skaun jobbes det også bra. Her

behøves gode vilkår for tilrettelegging for utbedring av anlegg, samt

godt samarbeid med idretten gjennom kommunens idrettsråd. Godt samarbeid er også et

stikkord for det videre arbeidet med frivilligheten i Skaun. For Skaun Høyre er Skaun som

attraktiv kulturkommune et sentralt mål.

Skaun Høyre vil:

• Støtte opp om de viktige kulturbegivenhetene i Skaun, som «Kristin på Husaby» og

«Vinterkulturuka»

• Utrede bygging av fotballhall i kommunen

• Støtte opp om arbeidet som gjøres i idrettsrådet, kulturrådet og frivillighetssentralen

Skatt og avgift

Skaun er en kommune med svært høyre skatte- og avgiftssatser. Dette er til hinder både for

utbygging og næringsutvikling, og representerer en stor utfordring. Denne har blitt

ytterliggere større i lys av «dyrtiden» og mange familiers tøffe økonomiske situasjon.

Kommunens økonomiske situasjon krever likevel at kutt i utgiftene gjøres forsvarlig, og under

forutsetning av at den økonomiske situasjonen tillater det. For Skaun Høyre er blant de

øverste prioriteringene å kutte i skatte- og avgiftsnivået til innbyggerne.

Skaun Høyre vil:

• Kutte 15% i eiendomsskatten i Skaun

• Arbeide for reduksjon av de kommunale avgiftene

• Arbeide for reduksjon av den kommunale andelen av formueskatten

Utbygging – bolig og infrastruktur

Skaun behøver fortsatt folketallsvekst. For å sikre det er en aktiv kommune, med en klar ja-holdning,

helt avgjørende. Avgjørende er det også at kommunen stiller arealer til

disposisjon, og sørger for gode vedtak både i forhold til sikkerhet og estetikk. For

å sikre at utbyggingen kan skje, og at boliger blir attraktive, er god infrastruktur med

god trafikksikkerhet, avgjørende. For Skaun Høyre er det sentralt at kommunen legger til

rette for fortsatt utbygging av boliger.

Skaun Høyre vil:

• At Skaun skal være en aktiv ja-kommune i utbyggingsspørsmål

• Holde jordvernet høyt, men tillate bygging når det er hensiktsmessig og riktig i et

helhetlig samfunnsperspektiv

• Stille strengere krav til estetikk i større utbyggingssaker

• Sikre god trafikksikkerhet gjennom god dialog med utbyggere

• Arbeide for bedring av kommunens veinett

• Arbeide opp mot fylkeskommunen for flytting av veien mellom Børsa Barneskole og

Skaun Ungdomsskole

• Stille strengere krav til klima- og miljø i anbudsprosesser, herunder forby

engangsartikler i plast på kommunale arbeidsplasser i Skaun

• Arbeide for utslippskutt i forbindelse med veibygging og veivedlikehold

* Legge til rette for flere sentrumsnære turstier- og områder i kommunens tettsteder
* Sørge for god infrastruktur og sikkerhet ved og rundt skolene i kommunen, også i byggeperioder.

Beredskap og sikkerhet

Den sikkerhetspolitiske situasjonen i verden fordrer at alle samfunnslag og institusjoner

tilpasser seg en mer usikker og utrygg fremtid. Høyre er beredskaps- og forsvarspartiet. For

Skaun er viktigheten av styrkingen av digital sikkerhet, samt innbyggernes kunnskap helt

sentralt. For Skaun Høyre vil beredskap være en viktig sak i perioden som kommer.

Skaun Høyre vil:

• Styrke arbeidet i kommunens politiråd

• Kurse ansatte i digital sikkerhet

• Utrede situasjonen med tilfluktsrom i Skaun

• Styrke samarbeidet med kommunens politikontakt

• Opprette et beredskapsråd i Skaun kommune